โอมิเซะ จับมือ อีเว้นท์ป็อป เปิดตัว “เอสิโม่” แพลตฟอร์มอีคอมเมิร์ซครบวงจร เตรียมพร้อมให้บริการในไทยเป็นประเทศแรก
แพลตฟอร์มอีคอมเมิร์ซใหม่ “เอสิโม่” ที่จะพร้อมให้บริการธุรกิจในประเทศไทยช่วงต้นปี 2564 เป็นแพลตฟอร์มอีคอมเมิร์ซครบวงจรสำหรับแบรนด์สินค้าและเจ้าของธุรกิจที่มาพร้อมฟังก์ชันการทำงานครบครัน และระบบรับชำระเงินออนไลน์ติดตั้งมาพร้อมใช้
8 ธ.ค. 2563

ข่าวประชาสัมพันธ์..
โอมิเซะ จับมือ อีเว้นท์ป็อป เปิดตัว “เอสิโม่” แพลตฟอร์มอีคอมเมิร์ซครบวงจร เตรียมพร้อมให้บริการในไทยเป็นประเทศแรก
แพลตฟอร์มอีคอมเมิร์ซใหม่ “เอสิโม่” ที่จะพร้อมให้บริการธุรกิจในประเทศไทยช่วงต้นปี 2564
เป็นแพลตฟอร์มอีคอมเมิร์ซครบวงจรสำหรับแบรนด์สินค้าและเจ้าของธุรกิจที่มาพร้อมฟังก์ชันการทำงานครบครัน และระบบรับชำระเงินออนไลน์ติดตั้งมาพร้อมใช้
โดยกว่า 7 ปีที่ผ่านมา โอมิเซะเป็นที่รู้จักอย่างแพร่หลายในแวดวงธุรกิจในฐานะผู้ให้บริการระบบรับชำระเงิน (Payment Gateway) ชั้นนำในภูมิภาคเอเชียตะวันออกเฉียงใต้และประเทศญี่ปุ่น การเปิดตัวแพลตฟอร์มอีคอมเมิร์ซใหม่นี้เป็นครั้งแรกที่ทางโอมิเซะแตกไลน์ผลิตภัณฑ์ใหม่ เพิ่มขึ้นจากฟังก์ชันด้านการรับชำระเงิน ขยายออกสู่บริการด้านดิจิทัลคอมเมิร์ซที่ครอบคลุมมากยิ่งขึ้น
ส่วนอีเว้นท์ป็อปมาพร้อมกับประสบการณ์ด้านอีคอมเมิร์ซ การสร้างแพลตฟอร์ม และการพัฒนาเทคโนโลยี ซึ่งผ่านการใช้งานจริงมาแล้วกว่า 10,000 อีเว้นท์
เอสิโม่ (Esimo) จะเข้ามาช่วยผู้ประกอบการ แบรนด์สินค้า เจ้าของธุรกิจต่างๆ ทั้งรายใหญ่และรายย่อย ให้สามารถจัดการทุกส่วนของการจำหน่ายสินค้า/บริการออนไลน์ได้เอง ตั้งแต่สร้างหน้าเว็บไซต์ บริหารการขายในแต่ละวัน รวมไปถึงการโปรโมทธุรกิจ ทั้งหมดสามารถทำจากแพลตฟอร์มเอสิโม่เพียงที่เดียว
ในช่วงต้นปีหน้า ผู้ใช้บริการแพลตฟอร์มจะสามารถเข้าถึงเครื่องมือต่างๆ ดังต่อไปนี้:
- เครื่องมือสำหรับสร้างหน้าเว็บไซต์ เทมเพลตดีไซน์สำเร็จรูป และระบบตะกร้าสินค้า (Shopping Cart)
- ระบบบริหารจัดการออเดอร์ตามสถานะรายการสั่งซื้อ
- ระบบรับชำระเงินโอมิเซะที่ติดตั้งมากับแพลตฟอร์มพร้อมใช้
- ระบบบริหารจัดการสต็อก (ค้าขายหลายๆ ช่องทางใช้ระบบนี้เป็นระบบศูนย์กลางได้)
- ระบบขนส่งสินค้าโดยผู้ให้บริการชั้นนำในประเทศไทย
- ระบบช่วยส่งเสริมการขายอื่นๆ ตัวอย่างเช่น ระบบจดจำสินค้าในตะกร้า (Abandoned Cart Recovery) เป็นต้น
- เครื่องมือสำหรับช่วยทำการตลาด จัดโปรโมชัน โค้ดส่วนลด และมีฟังก์ชันอื่นๆ เข้ามาเติมเต็มให้สมบูรณ์มากยิ่งขึ้นในอนาคต
“ปี 2563 เป็นจุดเปลี่ยนสำคัญสำหรับหลายๆ ธุรกิจ เป็นปีแห่งการปรับตัว ในช่วง 10 เดือนที่ผ่านมาธุรกิจจำเป็นต้องพาตัวเองเข้าสู่ดิจิทัลมากขึ้น ผู้ประกอบการ ร้านค้าต่างๆ ได้เห็นถึงความสำคัญของการมีระบบการทำงานที่คล่องตัว (Agility) ช่วยให้ปรับตัวได้เร็ว รวมถึงความสำคัญของการใช้เทคโนโลยีในการดำเนินธุรกิจ” คุณอิศราดร หะริณสุต ประธานเจ้าหน้าที่บริหารโอมิเซะกล่าว
“พฤติกรรมของลูกค้าเปลี่ยนไป ไม่ใช่แค่การใช้ชีวิตประจำวัน แต่รวมไปถึงวิถีเดิมๆ อย่างการจับจ่ายใช้สอย จึงเห็นได้ว่าในช่วงสองไตรมาสที่ผ่านมาอีคอมเมิร์ซกลายมาเป็นหนึ่งในช่องทางหลักในการซื้อและมีบทบาทสำคัญเป็นอย่างมาก”
ช่องทางการจำหน่ายออนไลน์และเทคโนโลยีดิจิทัลต่างๆ ที่นำพาธุรกิจสู่ Digital Transformation ได้รับความนิยมอย่างสูง เมื่อเปรียบเทียบจำนวนร้านค้าออนไลน์ที่สมัครและเริ่มใช้งานระบบรับชำระเงินโอมิเซะในช่วงไตรมาสที่หนึ่งและสองของปี 2562 กับช่วงเดียวกันของปี 2563 พบอัตราการเติบโตสูงขึ้นถึง 83%
นอกจากนี้แล้ว รายงานจาก McKinsey Global Payments Report 2020 ยังพบว่าอัตราการสมัครใช้บริการตลาดขายสินค้าออนไลน์ (Marketplace) ทั่วโลกเพิ่มขึ้นสูงราว 70% - 150% นับตั้งแต่เริ่มมีการแพร่ระบาดของไวรัส การปรับตัวสู่อีคอมเมิร์ซและการรับชำระเงินออนไลน์ไม่เพียงแต่เติบโตในกลุ่มธุรกิจหลักๆ อย่างแฟชั่นและสินค้าอุปโภคบริโภคเท่านั้น แต่ยังรวมไปถึงธุรกิจกลุ่มสุขภาพ (Healthcare), บริการเฉพาะทาง (Professional Services) และการศึกษา (Education) ด้วย
“ทรัพยากรที่สามารถช่วยให้ธุรกิจปรับตัวมาทำออนไลน์ได้กำลังเป็นที่ต้องการอย่างมาก เอสิโม่จะเป็นอีกหนึ่งเครื่องมือที่เข้ามาช่วยให้ธุรกิจเริ่มต้นค้าขายผ่านเว็บไซต์ของตัวเองได้เร็ว บทบาทของโอมิเซะต่อธุรกิจอีคอมเมิร์ซกำลังค่อยๆ เปลี่ยนไป โดยจะเป็นมากกว่าผู้ให้บริการระบบรับชำระเงิน และเอสิโม่ก็คือก้าวถัดไปของเรา” คุณอิศราดรกล่าวเสริม
“อีเว้นท์ป็อปเชื่อว่าเทคโนโลยีคุณภาพจะเป็นตัวช่วยที่ทำให้ธุรกิจสามารถทำงานได้อย่างราบรื่นและเต็มประสิทธิภาพมากยิ่งขึ้น สามารถที่จะจัดสรรทรัพยากรที่มีอยู่ ไปโฟกัสกับลูกค้าและเรื่องสำคัญอื่นๆ ได้อย่างเต็มที่” คุณภัทรพร โพธิ์สุวรรณ์ ประธานเจ้าหน้าที่บริหารและผู้ร่วมก่อตั้งอีเว้นท์ป็อปกล่าว
เอสิโม่เป็นแพลตฟอร์มที่ตั้งใจพัฒนาขึ้นเพื่อให้ร้านค้าและแบรนด์ต่างๆ ที่ไม่มีทีมนักพัฒนาระบบเป็นของตัวเอง ไม่มีความรู้ด้านเทคโนโลยีขั้นสูง สามารถที่จะสร้างเว็บไซต์อีคอมเมิร์ซและค้าขายออนไลน์ได้เอง ไม่จำเป็นต้องดาวน์โหลดหรือติดตั้งระบบเพิ่ม ส่วนธุรกิจแบบที่มีความต้องการพิเศษ (Customized Solution) ต้องการจะนำเอสิโม่ไปปรับใช้ให้ตรงตามความต้องการขององค์กรมากขึ้นก็สามารถเลือกนำเอา API ไปใช้งานต่อเองได้เช่นกัน
เอสิโม่จะเริ่มให้บริการในประเทศไทยในช่วงต้นปี 2564 ท่านที่สนใจสามารถลงทะเบียนล่วงหน้า ทีมโอมิเซะจะติดต่อกลับทันทีที่แพลตฟอร์มเริ่มให้บริการ
สามารถอ่านข้อมูลเพิ่มเติมเกี่ยวกับเอสิโม่ได้ที่ 
 หรือโทร. 02 252 8777 (ทุกวันระหว่างเวลา 08:00 - 20:00 เว้นวันหยุดนักขัตฤกษ์)
เกี่ยวกับโอมิเซะ
โอมิเซะก่อตั้งขึ้นในปี 2556 เป็นผู้ให้บริการระบบรับชำระเงินแบบครบวงจรสำหรับธุรกิจทุกรูปแบบบริการของโอมิเซะครอบคลุมตั้งแต่การรับชำระเงินจากผู้ซื้อ การบริหารจัดการความเสี่ยง การดูแลด้านความปลอดภัย รวมไปถึงการโอนเงินออกจากระบบไปยังบัญชีธนาคาร
บริการของโอมิเซะช่วยผู้ประกอบการร้านค้าลดความซับซ้อนในการทำธุรกรรมด้านการเงินผ่านช่องทางออนไลน์ ปัจจุบันโอมิเซะให้บริการในประเทศไทย ญี่ปุ่น และสิงคโปร์ และได้รับความไว้วางใจจากแบรนด์ชั้นนำนับพันแห่ง
สามารถอ่านข้อมูลเพิ่มเติมเกี่ยวกับโอมิเซะได้ที่ 
เกี่ยวกับอีเว้นท์ป็อป
บริษัท อีเว้นท์ป็อป จำกัด ก่อตั้งขึ้นเมื่อปี 2558 เริ่มต้นธุรกิจจากการขายบัตรออนไลน์สำหรับร่วมงานอีเว้นท์ในปี 2560 ได้รับเงินลงทุนจาก บริษัท อิทัช โฮลดิงส์ จำกัด (มหาชน) และ บริษัท บีคอน เวนเจอร์แคบิทัล กองทุน VC ภายใต้ธนาคารกสิกรไทย จำกัด (มหาชน) โดยปัจจุบันอีเว้นท์ป็อปเป็นบริษัทผู้นำเทคโนโลยีและนวัตกรรมที่มาช่วยในการจัดงานอีเว้นท์ให้มีประสิทธิภาพมากขึ้น
สามารถดูรายละเอียดบริษัทเพิ่มเติมได้ที่